SKRIFTLIG FORESPØRGSEL E-2352/00

af Mauro Nobilia (UEN) til Kommissionen

(13. juli 2000)

Om: Finansieringer fra Den Europæiske Udviklingsfond til øen St. Maarten

Til De Nederlandske Antiller blev der fra Den VII. Europæiske Udviklingsfond bevilget et betydeligt beløb. Der skal stadig forpligtes bevillinger fra Den Europæiske Udviklingsfond VI og VII. Der vil snart blive bevilget nye finansielle midler fra Den Europæiske Udviklingsfond IX.

Øen St. Maarten er for nylig blevet hjemsøgt af ødelæggende orkaner, og der er derfor behov for en hurtig genopførelse af by-infrastrukturerne. Efter den sidste orkan i november 1999 vedtog Europa-Kommissionen ikke at sende nogen humanitær hjælp som følge af, at øen St. Maarten kan opnå støtte fra Den Europæiske Udviklingsfonds budget. De lokale myndigheder i St. Maaten forelægger tilsyneladende regelmæssigt projekter, der kan finansieres i overensstemmelse med EUF-forordningerne til De Nederlandske Antillers National Authorising Officer.

Kan Kommissionen på denne baggrund:

- kontrollere, om ovenstående er korrekt;

- oplyse det nøjagtige omfang af de EUF-midler, der er bevilget til De Nederlandske Antiller, samt størrelsen af det endnu ikke udnyttede beløb;

- redegøre for grundene til den manglende forpligtelse af alle de EUF-midler, der er bevilget til De Nederlandske Antiller;

- kontrollere, om der foreligger en dårlig gennemførelse af EUF-ordningen i St. Maarten, og om denne afhænger af faktorer, som Europa-Kommissonen ikke kan indvirke på;

- eventuelt intervenere for at fjerne grundene til, at anvendelsen af de midler, der finansieres under EUF, forsinkes eller forhindres.

Svar afgivet på Kommissionens vegne af Poul Nielson

(26. september 2000)

Efter orkanen i november 1999 aflagde en ekspert besøg på stedet og konstaterede, at St. Maarten ikke havde behov for nødhjælp i form af den humanitære bistand, Kommissionen normalt yder. Da der var tale

om strukturelle skader, foreslog Kommissionen, som ved skaderne i 1998, at der til dette formål anvendtes midler fra Den Europæiske Udviklingsfond (EUF). Det er muligt, at St. Maarten jævnligt har forelagt den territoriale anvisningsberettigede forslag til projekter, men Kommissionen har kun kendskab til dem, den selv får forelagt.

EUF-midlerne til De Nederlandske Antiller beløber sig til 20,925 mio. under 6. EUF, hvoraf 74 % udgør primære forpligtelser, 23,8 mio. under 7. EUF, hvoraf 79 % udgør primære forpligtelser, og 26,625 mio. under 8. EUF, hvoraf der indtil nu er indgået forpligtelser for 0,6 %. De pågældende oversøiske landes og territoriers (OLT) udnyttelsesevne og den tid, der skal til for at gennemføre feasibility-undersøgelserne, er forklaringer på dette forpligtelsestempo, der ikke er væsentligt anderledes end i andre partnerlande.

For hver EUF underskriver parterne et vejledende territorialt program, og støttesektorerne fastlægges. Kommissionen samarbejder med De Nederlandske Antiller som helhed og ikke med en enkelt særskilt ø.

I forbindelse med associeringsafgørelsen er partnerskabsforbindelserne, rammerne for samarbejdet og den enkelte partners rolle klart defineret, og Kommissionen gør alt, hvad der står i dens magt, for at fremskynde forpligtelserne. Der er ikke noget tegn på forsømmelser i denne retning.